Darnella Frazier, sem var sautján ára þegar hún tók myndband af handtöku lögreglu á George Floyd í fyrra, hlaut í gær hin eftirsóttu Pulitzer-verðlaun. Pulitzer-nefndin segir myndbandið varpa ljósi á mikilvægi almennra borgara í sannleiksleit fjölmiðla.
Fá myndskeið hafa reynst áhrifameiri en tíu mínútna löng upptaka Darnellu Frazier. Þar sést lögreglumaðurinn Derek Chauvin krjúpa yfir hinum 46 ára George Floyd í miðborg Minneapolis með hnéð fast upp á hálsi hans. Floyd biður ítrekað um miskunn og segist ekki geta andað. Stuttu síðar hætti Floyd að anda og komst aldrei aftur til meðvitundar.
Mótmælaalda reið yfir Bandaríkin í kjölfarið og Chauvin var síðan sakfelldur fyrir morðið á Floyd í vor. Klippa inn: Frazier bar vitni við aðalmeðferð málsins og sagði þar oft hugsa um það á andvökunóttum að hún hefði átt að gera meira til að stöðva Chauvin.
Frazier fékk í gær Pulitzer-verðlaunin, ein virtustu blaðamannaverðlaun heims, fyrir upptökuna. Í rökstuðningi nefndarinnar kemur fram að hún hafi með hugrekki sínu varpað ljósi á lögregluofbeldi með þeim afleiðingum að mótmælaalda reið yfir heiminn. Hún hafi sömuleiðis sýnt mikilvægi almennra borgara í sannleiksleit fjölmiðla.
Átján ára stúlka fékk í gær hin eftirsóttu Pulitzer-blaðamannaverðlaun fyrir myndbandsupptöku sína af handtöku lögreglu á George Floyd í fyrra. 